Polițiștii Biroului Rutier Reghin au oprit pentru control, în data de 12 martie, în baza unui apel 112, un ansamblu auto care transporta material lemnos, posibil fără proveniență legală.
"Acesta a fost indisponibilizat la sediul Ocolului Silvic Reghin, iar la data de 13 martie a.c., la fața locului s-au deplasat polițiștii Serviciului de Ordine Publică – Biroul pentru Protecția Fondului Forestier și Piscicol, împreună cu reprezentanții Gărzii Forestiere Brașov și specialiști silvici din cadrul Ocolului Silvic Reghin, în vederea efectuării activităților specifice. Din măsurătorile și verificările efectuate a reieșit faptul că ansamblul auto transporta cantitatea de 26,3 metri cubi material lemnos (tocătură necertificabilă), iar fotografiile din aplicația SUMAL 2.0. nu ar fi fost realizate în mod direct asupra mijlocului de transport, ci asupra unor dispozitive electronice sau a altor medii. Polițiștii s-au sesizat din oficiu sub aspectul săvârșirii infracțiunii de ,,transportul cu orice mijloace de transport al materialelor lemnoase în volum de peste 10 metri cubi, neînsoțite de documente specifice de transport", faptă prevăzută și pedepsită de Legea 46/2008 privind Codul silvic. Totodată, s-a dispus indisponibilizarea în vederea confiscării a întregii cantități de material lemnos, precum și a semiremorcii, în valoare de aproximativ 100.000 de euro", a informat Biroul de presă al Inspectoratului de Poliție Județean Mureș.
(Redacția)